SL Uradni list Evropske unije L 187/24

DIREKTIVA KOMISIJE 2006/41/ES

z dne 7. julija 2006

o spremembi Direktive Sveta 91/414/EGS zaradi vključitve klotianidina in petoksamida med aktivne snovi

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1), in zlasti člena 6(1) Direktive,

ob upoštevanju naslednjega:

(1) Belgija je 26. septembra 2001 prejela v skladu s členom 6(2) Direktive 91/414/EGS zahtevek Sumitomo Chemical Takeda Agro Company Ltd. London za vključitev aktivne snovi klotianidina v Prilogo I k Direktivi 91/414/EGS. Z Odločbo Komisije 2002/305/ES (2) je bilo potrjeno, da je dokumentacija „popolna“, tako da zanjo načeloma velja, da izpolnjuje zahteve po podatkih in informacijah iz prilog II in III k Direktivi 91/414/EGS.

(2) Nemčija je 16. oktobra 2000 prejela v skladu s členom 6(2) Direktive 91/414/EGS zahtevek Stähler Agrochemie GmbH & Co. KG (zdaj Stähler International GmbH & Co. KG) (v imenu Taskforce Stähler Agrochemie GmbH & Co. KG, Tokuyama Europe GmbH in Tomen France S.A.) za vključitev aktivne snovi petoksamid v Prilogo I k Direktivi 91/414/EGS. Z Odločbo Komisije 2001/626/ES (3) je bilo potrjeno, da je dokumentacija „popolna“, tako da zanjo načeloma velja, da izpolnjuje zahteve po podatkih in informacijah iz prilog II in III k Direktivi 91/414/EGS.

(3) Za navedeni aktivni snovi so bili ocenjeni vplivi na zdravje ljudi in na okolje v skladu z določbami člena 6(2) in (4) Direktive 91/414/EGS za uporabe, ki so jih predlagali vlagatelji. Državi članici, ki sta bili določeni kot poročevalki, sta predložili Komisiji osnutka poročil o oceni, ki se nanašata na aktivni snovi, in sicer 4. junija 2003 za klotianidin in 27. avgusta 2002 za petoksamid.

(4) Osnutka poročil o oceni so države članice in Komisija pregledale v Stalnem odboru za prehranjevalno verigo in zdravje živali. Pregled je bil dokončan 27. januarja 2006 s poročiloma Komisije o pregledu za klotianidin in petoksamid.

(5) Med pregledom klotianidina in petoksamida niso našli nobenih odprtih vprašanj ali razlogov za zaskrbljenost, ki bi zahtevali posvetovanje z Znanstvenim odborom za rastline ali Evropsko agencijo za varnost hrane, ki je prevzela vlogo navedenega odbora.

(6) Različni pregledi so pokazali, da se od fitofarmacevtskih sredstev, ki vsebujejo zadevni aktivni snovi, na splošno lahko pričakuje izpolnjevanje zahtev iz člena 5(1)(a) in (b) ter člena 5(3) Direktive 91/414/EGS, zlasti glede uporab, ki so bile pregledane in podrobno opisane v poročilih Komisije o pregledu. Zato je primerno vključiti klotianidin in petoksamid v Prilogo I, da se lahko v vseh državah članicah izdajo registracije za fitofarmacevtska sredstva, ki vsebujejo ti aktivni snovi, v skladu z določbami navedene direktive.

(7) Brez poseganja v obveznosti, opredeljene v Direktivi 91/414/EGS kot posledica vključitve aktivne snovi v Prilogo I, je treba dovoliti državam članicam, da v roku šestih mesecev po vključitvi pregledajo obstoječe začasne registracije fitofarmacevtskih sredstev, ki vsebujejo klotianidin ali petoksamid, da se zagotovi izpolnjevanje zahtev iz Direktive 91/414/EGS, zlasti iz člena 13, in ustreznih pogojev iz Priloge I. Države članice morajo preoblikovati obstoječe registracije v dokončne registracije, jih spremeniti ali umakniti v skladu z določbami Direktive 91/414/EGS. Z odstopanjem od zgoraj določenega roka je treba določiti daljše obdobje za predložitev in oceno celotne dokumentacije iz Priloge III o vsakem fitofarmacevtskem sredstvu za vsako nameravano uporabo v skladu z enotnimi načeli iz Direktive 91/414/EGS.

(8) Direktivo 91/414/EGS je zato treba ustrezno spremeniti.

(9) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Priloga I k Direktivi 91/414/EGS se spremeni, kakor je navedeno v Prilogi k tej direktivi.

Člen 2

1. Države članice najpozneje do 31. januarja 2007 sprejmejo in objavijo zakone in druge predpise, potrebne za uskladitev s to direktivo. Komisiji takoj sporočijo besedilo navedenih predpisov in primerjalno razpredelnico med navedenimi predpisi in to direktivo.

Države članice uporabljajo navedene predpise od 1. februarja 2007.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

1. Države članice do 31. januarja 2007 v skladu z Direktivo 91/414/EGS po potrebi spremenijo ali umaknejo obstoječe registracije fitofarmacevtskih sredstev, ki vsebujejo klotianidin ali petoksamid kot aktivni snovi. Do tega datuma zlasti preverijo, da so izpolnjeni pogoji iz Priloge I k navedeni direktivi v zvezi z klotianidinom oziroma petoksamidom, razen tistih, ki so opredeljeni v delu B uvrstitve navedenih aktivnih snovi, in da ima imetnik registracije dokumentacijo ali dostop do dokumentacije, ki izpolnjuje zahteve iz Priloge II k navedeni direktivi v skladu s pogoji iz člena 13.

2. Z odstopanjem od odstavka 1 države članice ponovno ocenijo vsako registrirano fitofarmacevtsko sredstvo, ki vsebuje klotianidin ali petoksamid, bodisi kot edino aktivno snov bodisi kot eno od več aktivnih snovi, ki so bile vključene v Prilogo I k Direktivi 91/414/EGS najpozneje do 31. julija 2006, in sicer v skladu z enotnimi načeli iz Priloge VI k Direktivi 91/414/EGS, na podlagi dokumentacije, ki izpolnjuje zahteve iz Priloge III k navedeni direktivi, in ob upoštevanju dela B uvrstitve v Prilogi I k Direktivi glede klotianidina ali petoksamida. Na podlagi navedene ocene države članice presodijo, ali sredstvo izpolnjuje pogoje iz člena 4(1)(b), (c), (d) in (e) Direktive 91/414/EGS.

Po navedeni presoji države članice:

(a) če fitofarmacevtsko sredstvo vsebuje klotianidin ali petoksamid kot edino aktivno snov, po potrebi spremenijo ali umaknejo registracijo najpozneje do 31. januarja 2008; ali

(b) če fitofarmacevtsko sredstvo vsebuje klotianidin ali petoksamid kot eno od več aktivnih snovi, po potrebi spremenijo ali umaknejo registracijo najpozneje do 31. januarja 2008 ali do datuma, določenega za tako spremembo ali umik registracije v ustrezni direktivi ali direktivah, s katero(-ima) je (sta) bila(-i) zadevna(-i) snov(-i) dodana(-i) v Prilogo I k Direktivi 91/414/EGS, če je poznejši.

Člen 4

Ta direktiva začne veljati 1. avgusta 2006.

Člen 5

Ta direktiva je naslovljena na države članice.

V Bruslju, 7. julija 2006 Za Komisijo Markos KYPRIANOU Član Komisije

(1) UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2006/45/ES (UL L 130, 18.5.2006, str. 27).

(2) UL L 104, 20.4.2002, str. 42.

(3) UL L 217, 11.8.2001, str. 14.